**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος .**

Τηλ.: **6978520351,** fax: **2674022211,** web site: [**www.eakp.gr**](http://www.eakp.gr)**,** email: **info@eakp.gr**

 **Αθήνα 5 Μαρτίου 2019**

**ΑΝΑΚΟΙΝΩΣΗ – ΔΕΛΤΙΟ ΤΥΠΟΥ**

**Οι συνεχόμενοι θάνατοι πυροσβεστών εν ώρα υπηρεσίας, δεν είναι αποτέλεσμα της « κακιάς » στιγμής ούτε θέλημα Θεού, αλλά αναμενόμενη και επαναλαμβανόμενη συνέπεια της διαχρονικής κυβερνητικής εγκληματικής αδιαφορίας, για την λήψη των κατάλληλων μέτρων για την προστασία της υγείας και της ζωής τους από τους επαγγελματικούς κινδύνους και τις ασθένειες.**

**Η Ενωτική** **Αγωνιστική Κίνηση Πυροσβεστών εκφράζει τα θερμά της συλλυπητήρια στην οικογένεια, τους συγγενείς και τους οικείους του συνάδελφου Τσαλή Δημήτρη που έχασε την ζωή του κατά την διάρκεια κατάσβεσης πυρκαγιάς σε περιοχή της Θεσσαλονίκης.**

Ο συνάδελφος **Τσαλής Δημήτρης**, **45** χρόνων, ήταν παντρεμένος, πατέρας δύο παιδιών και υπηρετούσε στο **2ο** Πυροσβεστικό Σταθμό Θεσσαλονίκης. Ήταν **πρόεδρος της Ένωσης Υπαλλήλων Πυροσβεστικού Σώματος Κεντρικής Μακεδονίας**. Έχασε την ζωή του κατά την διάρκεια επιχείρησης κατάσβεσης πυρκαγιάς που είχε εκδηλωθεί σε περιοχή της Θεσσαλονίκης. Στο ίδιο συμβάν ένας άλλος συνάδελφος μεταφέρθηκε με αναπνευστικά προβλήματα σε νοσοκομείο.

Μόλις πέντε μήνες μετά τον άδικο θάνατο του συναδέλφου **Σάββαρη Σάββα**, κατά την διάρκεια κατάσβεσης πυρκαγιάς, στις Σέρρες, ο τραγικός θάνατος του συναδέλφου **Τσαλή Δημήτρη** έρχεται να προστεθεί στον μακρύ κατάλογο των συναδέλφων, που έχασαν την ζωή τους και αποδεικνύουν με τραγικό τρόπο τις αναμφισβήτητα δύσκολες και αντίξοες συνθήκες κάτω από τις οποίες εργαζόμαστε, και που καμία κυβέρνηση **δεν το έχει εμπράκτως αναγνωρίσει και δεν έχει πάρει τα κατάλληλα μέτρα προστασίας από τους επαγγελματικούς κινδύνους και από τις επαγγελματικές ασθένειες**.

Η **άρνηση** όλων των κυβερνήσεων εδώ και **16** χρόνια να θεσπίσουν το σχετικό **Π.Δ.** για την **υγιεινή και ασφάλεια** για τις εγγενείς δραστηριότητες στο Πυροσβεστικό Σώμα, κατ’ εφαρμογή του Νόμου **3144/2003,** που αποτέλεσε κατάκτηση για τους πυροσβέστες και απόρροια των αγώνων που οργανώθηκαν την περίοδο **2001- 2003**, είναι **η βασική αιτία των επαναλαμβανόμενων θανάτων, των σοβαρών τραυματισμών και των αιφνίδιων θανάτων από παθολογικά αίτια νεαρής κυρίως ηλικίας πυροσβεστών. Η καθολική απουσία**:

* **Κ**αταγραφής των **επαγγελματικών ασθενειών και των συνεπειών τους**, καθώς και των βλαπτικών παραγόντων που έρχονται σε επαφή οι πυροσβέστες κατά την διάρκεια των συμβάντων και επηρεάζουν επιβαρυντικά την υγεία τους.
* **Π**ροληπτικών ελέγχων των εμπλεκομένων πυροσβεστών μετά από επέμβαση και συμμετοχή σε ύποπτα για την φύση τους συμβάντα.
* **Τ**ακτικών προληπτικών εξετάσεων με ευθύνη της υπηρεσίας τουλάχιστον ανά εξάμηνο, με ατομικό μητρώο όλων των πυροσβεστών **για να προλαμβάνονται παρόμοια** με την περίπτωση του συναδέλφου μας **Τσαλή Δημήτρη αιφνίδια περιστατικά**, όπως και με την περίπτωση των τριών συναδέλφων μας στην **Χίο** που μετά από τις μεγάλες πυρκαγιές του **2012** στο νησί σε διάστημα τεσσάρων μηνών, κατέληξαν συνέπεια κυρίως καρδιολογικών παθήσεων.
* **Κ**αθορισμού ανώτατων χρονικών ορίων εμπλοκής σε επιχειρησιακά συμβάντα των πυροσβεστών.
* **Ι**ατρών εργασίας και ασθενοφόρων πλήρως επανδρωμένων και εξοπλισμένων, που θα είναι σε άμεση ετοιμότητα και θα ακολουθούν σε κάθε μεγάλο συμβάν τις πυροσβεστικές δυνάμεις. Σύμφωνα με πληροφορίες στο πλήρωμα του ασθενοφόρου που παρέλαβε τον συνάδελφο μας δεν υπήρχε διασώστης γιατρός.

**Καθώς και η προβληματική κατάσταση που υπάρχει με :**

* **Τ**ην μη χορήγηση όλων των απαραίτητων και κατάλληλων μέσων ατομικής προστασίας για αστικά και δασικά συμβάντα.
* **Τ**ην ύπαρξη πολλών ακατάλληλων και μη ασφαλών κτιριακών εγκαταστάσεων και την έλλειψη καθημερινής καθαριότητας σε ένα μεγάλο αριθμό πυροσβεστικών υπηρεσιών και κλιμακίων.

Για όλους τους παραπάνω λόγους η **Ε.Α.Κ.Π.** στις **29 Μαρτίου 2018,** ένα χρόνο πριν από τον τραγικό θάνατο του **Τσαλή Δημήτρη**, διοργάνωνε σε γνωστό ξενοδοχείο στην **Θεσσαλονίκη,** **Ημερίδα** με την συμμετοχή **ειδικών επιστημόνων εισηγητών** για την **Υγιεινή και Ασφάλεια στο Πυροσβεστικό Σώμα** ( Βλ. site eakp.gr ).

 Παρ’ ότι η Ε.Α.Κ.Π. με την διοργάνωση αυτής της ημερίδας, κτυπούσε για άλλη μία φορά το καμπανάκι της τραγικής έλλειψης μέτρων υγιεινής και ασφάλειας, κυρίως στις εγγενείς δραστηριότητες για τους πυροσβέστες, **τα συμπεράσματα της και οι προτάσεις της αντιμετωπίστηκαν με προκλητική αδιαφορία τόσο από την κυβέρνηση όσο και από τα συνδικαλιστικά όργανα του Π.Σ. που απουσίαζαν παντελώς από την ημερίδα, παρ’ ότι είχαν προσκληθεί, με κύρια απούσα την Ομοσπονδία.** Μίας Ομοσπονδίας που **εξαντλεί** την « **δράση** » της και την « **ευαισθησία** » της, με την συμμετοχή της στις εκάστοτε κυβερνητικές φιέστες για την μνήμη των πεσόντων πυροσβεστών, αντί να οργανώνει αγώνες για την εδώ και τώρα θέσπιση και εφαρμογή των μέτρων υγιεινής και ασφάλειας, ώστε να μην θρηνούμε θανάτους πυροσβεστών που βυθίζουν δεκάδες οικογένειες στην θλίψη και τον πόνο.

 **Φθάνει πια**!!

* **Πρέπει να μπει ένα τέλος σε αυτήν την ανθρωποθυσία που μας έχουν υποχρεώσει οι αντεργατικές πολιτικές όλων των κυβερνήσεων, που εφαρμόζονται για χάρη της « αναπτυξιακής » προοπτικής της χώρας.** Η **ελεημοσύνη** που επιστρέφεται ως **δωρεά** για ατομικά μέσα προστασίας και πυροσβεστικό εξοπλισμό, από όλους αυτούς που συσσωρεύουν δεκαετίες τώρα τον πλούτο από τον μόχθο του λαού στα πλαίσια αυτής της πολιτικής, δεν μπορεί να αποτελέσει άλλοθι « **ενδιαφέροντος** » για την προστασία των πυροσβεστών όχι μόνο από την κυβέρνηση, αλλά και για όποιον πολιτικό φορέα επικροτεί αυτή την πρακτική.
* **Πρέπει να μπει ένα τέλος στην αδράνεια της συντριπτικής πλειοψηφίας των συνδικαλιστικών οργάνων στο Π.Σ.,** που ενώ προστρέχουν σαν τελάληδες για να διαλαλήσουν την πραμάτεια που μας χαρίζουν ως μέσα ατομικής προστασίας οι « εθνικοί ευεργέτες » και τον τρόπο που πρέπει αυτή να κατανεμηθεί, τις ενέργειες τους προς την κυβέρνηση τις εξαντλούν με στερεότυπα υπομνήματα χωρίς να της ασκούν την επιβαλλόμενη με την σοβαρότητα του προβλήματος πίεση με αγωνιστικές διεκδικήσεις.
* Είναι καιρός πλέον όλοι εμείς οι πυροσβέστες να πάψουμε **να είμαστε απλοί θεατές και να συνεχίσουμε να ξεπροβοδίζουμε τους συναδέλφους μας νεκρούς, ανεχόμενοι την υποκρισία όλων αυτών που ενώ μας βαπτίζουν ήρωες, αρνούνται να πάρουν τα κατάλληλα μέτρα για δημοσιονομικούς πάντα λόγους. Δεν πρέπει να αποδεχτούμε ως φυσιολογική κατάσταση το να πεθαίνουν και να τραυματίζονται συνάδελφοί μας εξαιτίας της επικινδυνότητας του επαγγέλματός μας, περιμένοντας στωικά την δική μας σειρά.**

Σήμερα υπάρχουν τόσο οι δυνατότητες όσο και η αναγκαία επιστημονική γνώση να ελαχιστοποιηθούν ακόμα και να μηδενιστούν τέτοια τραγικά περιστατικά. Τα συμπεράσματα της ημερίδας που διοργάνωσε η Ε.Α.Κ.Π. για την Υγεία & Ασφάλεια των εργαζόμενων στο Π.Σ. τόσο στους χώρους εργασίας όσο και κατά την αντιμετώπιση των συμβάντων, προς αυτήν την κατεύθυνση αποσκοπούν.

**Η Ενωτική** **Αγωνιστική Κίνηση Πυροσβεστών με αφορμή τον αιφνίδιο θάνατο του συναδέλφου Τσαλή Δημήτρη και για να έχει ουσιαστική και έμπρακτη σημασία, η έκφραση συλλυπητηρίων εκ μέρους της πολιτικής και της φυσικής ηγεσίας, απαιτεί από την κυβέρνηση:**

1. Να ληφθούν όλα εκείνα τα απαραίτητα μέτρα ώστε να καλυφθούν όλες οι ανάγκες της οικογένειας του εκλιπόντος συναδέλφου.
2. Να διερευνηθούν όλες οι παράμετροι κατά την διάρκεια επέμβασης στο συμβάν που τυχόν σχετίζονται με τον θάνατο του συναδέλφου μας και τον τραυματισμό ενός ακόμη.
3. Την άμεση θεσμοθέτηση όλων των αναγκαίων μέτρων για την υγιεινή και ασφάλεια των εργαζόμενων στο Π.Σ. κατά την διάρκεια της αντιμετώπισης των συμβάντων και να εφαρμοστούν πλήρως οι σχετικές διατάξεις για τους χώρους εργασίας των πυροσβεστών.
4. Την άμεση κάλυψη με ευθύνη του κράτους όλων των αναγκών σε μέσα ατομικής προστασίας.
5. Να γίνουν προσλήψεις μόνιμου προσωπικού για την κάλυψη των πραγματικών κενών του Π.Σ., καθώς και η μονιμοποίηση όλων των πενταετών και εποχικών πυροσβεστών, για να σταματήσει επιτέλους η ολοένα και μεγαλύτερη εντατικοποίηση της εργασίας μας που είναι η κύρια αιτία των δεκάδων θανάτων από το 1998 και μετά.

**Για την Ε.Α.Κ.Π.**

**Η Εκτελεστική Γραμματεία**